Papersnake/gushiwen huggingface dataset:
因梦有悟
白居易（唐代）

交友沦殁尽，悠悠劳梦思。平生所厚者，昨夜梦见之。

梦中几许事，枕上无多时。款曲数杯酒，从容一局棋。

初见韦尚书，金紫何辉辉。中遇李侍郎，笑言甚怡怡。

终为崔常侍，意色苦依依。一夕三改变，梦心不惊疑。

此事人尽怪，此理谁得知。我粗知此理，闻于竺乾师。

识行妄分别，智隐迷是非。若转识为智，菩提其庶几。
寓居兴化转运廨舍
蔡襄（宋代）

病恼连春夏，居閒意味长。
海风生永昼，山雨送微凉。
书帙梅蒸润，衣巾荔实香。
尘缘消遣尽，物我两相忘。
寄陈西老
徐玑（宋代）

长日无吟伴，闲庭儜物华。
竹枝斜带雨，草色净侵沙。
风度平生友，邻居几十家。
前曾乘小醉，访尔一瓯茶。
硕人赵氏挽诗二首
李弥逊（宋代）

命服从夫贵，遗经易子成。
苹蘩无失职，琴瑟自和鸣。
已叹归同穴，犹悲梦两楹。
旁观洒清泪，双旐出寒城。
过谦上人房
郭印（宋代）

小房藏曲折，客至不应门。
种竹无多地，分兰却数盆。
禅心初默契，道学更深论。
世路悲流浪，因君一反源。
长亭怨慢 再叠前韵
刘炳照（清代）

看蛛网、閒黏飞絮。淡月轻烟，暗凝窗户。一夜东风，落花狼藉又凝许。

杜鹃啼血，空绕遍、庭前树。锦瑟似华年，问怎忍，无端抛此。

迟暮。叹青衫落拓，湿透泪痕无数。吟魂唤起，料难把、玉箫重付。

更怅望、尘海茫茫，倩谁觅，芙蓉城主。只燕子归来，仍系当时红缕。
谢佛鉴大师寄韫玉炉
李彭（宋代）

道人力参具正眼，古庙香炉心已灰。平生厚我习气在，索书常已征鸿来。

深藏山谷实高蹈，下视万象遗尘埃。遣奴饷我此长物，不比珍簟馀嫌猜。

摩娑温润侔玉德，荆山抱璞真良材。妙香起处侑茶鼎，媒孽万壑生风雷。

忽言与君隔千里，对此了了闻谈谐。
新年作三首一示县中宾僚一怀故乡子侄一寄家兄湖南道中 其三
李宪乔（清代）

依依远归棹，几日过湘沅。爆竹隔山驿，门符临岸村。

慈亲念游子，儿女话乡园。八口分三处，此情谁共论。
摸鱼儿•游飞来峰
沈谦（清代）

怪摩霄、万重苍壁，玲珑深杳难测。神娲妙手真奇诡，抟就宛如测埴。

春寂寂。髣髴见、金光玉乳纷红碧。人间未隔。似梦境迷离，相看一笑，那处记曾识。

流年换，今古荒唐漫忆。探幽此度须力。桃花路暗难寻觅。

吟罢酒船浮白。归未得。应让我、诗能飞去君无翼。

淹留共惜。莫上最高峰，水云烟草，落日半湖赤。
秋江八景 其三 眠鸥渚
张宁（明代）

风定莎晴寂不惊，水云流影日斜明。忘机正爱幽栖熟，莫放渔舟近岸行。
二十六弟寄和江子我竹夫人诗一首爱其巧思戏
晁说之（宋代）

莫愁妩媚主人卢，纤质交竿巧得模。
绿粉敢争红粉丽，鱼轩休比鹤轩疏。
女英谩对湘君泣，子政徒青天禄书。
夹膝得名何不韵，秋来卧病竟何如。
广济道中 其一
孔武仲（宋代）

荦确山坡瘦马行，年朝春色未分明。蔫黄犹是旧时叶，格磔稍闻新岁声。

强涉远涂非我好，亦逢佳景得心平。寒威斗起终豪横，更取村酤独自倾。
客中书怀
卢琦（元代）

上东门外千山雨，马上毡衣病不胜。每岁奔驰成底事，半生辛苦负残经。

江村水退鱼生釜，野店厨空鼠食灯。多少客愁那遣得，故园东畔菊层层。
送太守杨公致政还溧阳
涂瑾（明代）

千里行春化百蛮，一封驰奏早投闲。世推酌水沉香去，只自携琴入蜀还。

散步矶边依独鹤，凝眸天外望三山。此身已出云罗外，归钓吴江水石间。
山居
释崇岳（宋代）

路崄人稀到，穷居称野情。云开空自阔，月落夜深清。

风动数茎草，鸟啼三四声。个中无限意，唯我与谁评。
送汤麟之秀才往汉东从徐省元教授学诗
巩丰（宋代）

士游乡校间，如舟试津浦。
所见小溪山，未见大岛屿。
一旦远游学，如舟涉江湖。
所见寝以广，变怪惊龙鱼。
人生本自有丘壑，陋巷栖迟穷亦乐。
何必三江暨五湖，始助胸中疆界拓。
我言随寓耳目移，马迁所以游会稽。
向令俯偻但京国，未必大放雄深词。
君今濯秀双溪水，下语不凡真何喜。
若使循为举子文。定自棘门儿戏耳。
古为妙技如屠龙。不疗饥馁徒为工。
不如高科取富贵。如一枣叶持鍼锋。
挟册将游随子国，亲贤况是诸侯客。
曾将好手冠南宫，行当阔步趋文石。
奋飞欲往气莫降，蒹葭莽莽天雨霜。
扬澜左蠡吞九泽，大孤小孤插长江。
请停诗笔莫容易，大义联翩且周礼。
路途千里负笈人，并以经涂相指似。
十二月十七日归故园酌红梅花下
舒岳祥（宋代）

今年剩有冬一月，今冬先得半月春。
留春借冬皆乐事，但苦世上无閒人。
平皋梅花如雪浪，夜色晨光迷滉漾。
就中红香清且妍，风流故在海棠上，
昨夜月天不寒，梦中走马来花前。
旧时都下千金买，翻弃草莽不值钱。
性情贵远初厌近，久不见之端可怜。
今朝起拣白髭须，未能免俗为花娱。
小车駊騀溪石滑，一竿挂酒悬长鱼。
无人对饮花为伴，小奴亦解吹长管。
花应怜我老而狂，起舞踏影月凌乱。
次韵从道夜宿推院
陈渊（宋代）

谁遣参军阨所长，夜听铃鼓度修廊。风流偶未逢狂客，歌颂空惊逼漫郎。

莫恨骅骝縻皂枥，要令松柏饱冰霜。如闻委吏真劳扰，不许归田是孔方。
又和实甫
黄遵宪（清代）

九州莽莽匆匆走，两鬓萧萧渐渐枯。欲访蓬莱难附鹤，暂攀杨柳可藏乌。

笔留白石飞仙语，袖有青溪小妹图。犹是人间乾净土，莫将乐国当穷途。
偶题
李师中（宋代）

燕子知时节，还寻旧宇归。
新人方按曲，不许傍帘飞。
菩萨蛮·红楼别夜堪惆怅
韦庄（唐代）

红楼别夜堪惆怅，香灯半卷流苏帐。残月出门时，美人和泪辞。
琵琶金翠羽，弦上黄莺语。劝我早还家，绿窗人似花。
度雁山
王十朋（宋代）

雁山五经眼，兹行尤可观。初冬天气佳，雁归山未寒。

有日照幽天，无云翳层峦。入境见祥云，振衣登马鞍。

瀑水飞玉龙，羽旗导翔鸾。石柱屹天外，卓笔书云端。

灵峰观石室，杖屦穿巑岏。山禽知我来，好音若相欢。

群峰列春笋，丹青状尤难。行色愧匆匆，更约它时看。
既以诗乞酒于胜非而彦文云吾酒殆不减渠当以饷子九日绕菊独对空樽而彦文使至因次前韵戏之
赵鼎臣（宋代）

雨里黄花愁正绝，篱边白酒意殊深。曲拳自觉我无用，然诺谁知公不侵。

便许餔糟真好事，独令染指亦何心。小哉正恨鸱夷腹，倾倒聊堪一再斟。
明道元年章献明肃皇太后朝会十五首
佚名（隋代）

帝率四海，承颜尽恭。
端寻肃设，群后来同。
玉佩锵鸣，衣冠有容。
英韶节步，声管雍雍。
赋得官亭分袂送别
魏称（明代）

朝送客，送客官亭上。别酒愁半酣，劳歌惨三唱。榜人亭下报潮生，秋风分袂难为情。

合襟何日叙长别，拂袖今朝成远行。苦欲去，无计挽衣留客住。

数声断雁倚阑干，烟水孤帆渺何处。
昭君怨
辛弃疾（宋代）

人面不如花面。花到开时重见。独倚小阑干。许多山。

落叶西风时候。人共青山都瘦。说道梦阳台。几曾来。
南海石门戍怀古
陈陶（唐代）

汉家征百越，落地丧貔貅。大野朱旗没，长江赤血流。

鬼神寻覆族，宫庙变荒丘。唯有朝台月，千年照戍楼。
满庭芳（二色梅）
王千秋（宋代）

蕊小雕琼，花明镕蜡，天交一旦俱芳。丰臞虽异，皆熨水沈香。应笑粉红堕紫，初未识、调粉涂黄。凭肩处，金钿玉珥，不数寿阳妆。

思量。谁比似，酥裁笋指，蜜翦蜂房。又何须酣酒，重暖瑶觞。且放侧堆金缕，骊山冷、来浴温汤。谁题品，青枝绿萼，俱未许升堂。
嘲道旁枫松相倚
杨万里（宋代）

双枫一松相後前，可怜老翁依少年。
少年翡翠新衫子，老翁深衣青布被。
更看秋风清露时，少年再换轻红衣。
莫教一夜霜雪落，少年赤立无衣著，
老翁深衣却不恶。
次余静庵寒夜诗思二首
杨公远（宋代）

拂拭蒲团坐，从渠岁事更。
年来心益壮，老去眼增明。
月牖描梅影，风檐撼铎鸣。
撩侬诗兴动，得句自天成。
龙学侍郎清河侯张公挽词
范成大（宋代）

太息逢萋锦，平生付薄冰。
沧溟淙赤舌，白日照青蝇。
岳麓身犹健，星维驭已升。
天如遗一老，人亦望三登。
再用前韵走笔答方时鸣侍御二首 其一
王缜（明代）

三日斋居一片心，分明诚积动高深。甘霖喜极新亭记，倬汉虚惊大雅音。

气转风云争鼓舞，声喧凫鸭乱浮沉。江南五月梅天惯，几度晴明几度阴。
沁园春·城郭萧条
王之道（宋代）

城郭萧条，风雨霏微，酝造春愁。况鸷群雕鹗，未谐荐祢，棘栖鸾凤，犹叹栖仇。世路如棋，人情似纸，厚薄高低何日休。逢殷浩，会披云对月，同赋南楼。堪嗟日月如流。甚首夏朅来今半秋。纵荻花枫叶，强撩归思，有莼羹菰饭，归更何忧。三板松舟，一篙秋水，百里淮山无暂留。何须问，蘧蘧栩栩，孰是庄周。
南乡子·莫作俗花看
佚名（宋代）

莫作俗花看。珠有清香雪太寒。拟把千锺酬国艳，林间。醉倒犹嫌酒量悭。欲去更重攀。送尽斜阳未忍还。争得重城休上销，留连。借取冰轮照玉颜。
野塘杂兴
黄敏求（宋代）

地僻车马稀，柴门不须扃。
晨正衣冠，浣手供炉馨。
奈和此永何，衣课离骚经。
一片兰茝心，千古日月明。
尔岂乏忠愤，所欠惟和平。
要之仕与止，奚必分重轻。
吾但适吾可，不愿得尔名。
渡江作
杨炳春（清代）

舟中不知波涛大，耳中但觉风声快。推篷起叱咄咄怪，我头欲昂船欲拜。

一波轩轩九州隘，一壶不见千金卖。蛟龙作势舞泙湃，馋口呀呀幸人败。

平时风顺一帆挂，船尾舟人跂脚话。张帆今入长江界，众目睽睽口噤齘。

而我无端发深喟，世途无处无机械，安得长如此时戒。
宿猫雾戍田家
黄清泰（清代）

行役猫雾戍，驻马看秋光。天外碧山碧，地上黄云黄。

云黄稻已碧，家家刈穫忙。笠子团团月，镰钩皎皎霜。

打禾苦且乐，歌声何悠扬。馌担罗田畔，妇媚依土旁。

儿童四五人，裸走拾穗狂。贪看不觉久，瞑色催夕阳。

一叟前致词，止我宿田庄。竹桥通柴门，灯火明草堂。

慇勤具鸡黍，从者饫酒浆。主人为我言，今年去年强。

谷额幸不蚀，米价闻颇昂。看看收成后，旧债一半偿。

意适笑言洽，称醉还倾觞。卧我新竹榻，茵铺稻藁香。

清绝无尘梦，一枕游羲皇。天明辞上马，简书心不遑。

中途回首望，竹树烟苍苍。
酹江月（中秋，彭明叔别去赴永阳，夜集）
刘辰翁（宋代）

团团桂影，怕人道、大地山河里许。旧日影娥池未缺，惊断霓裳许舞。雪白长城，金明古驿，尽是乘槎路。少年白发，自无八骏能去。

犹记流落荒滨，故人相过，共吹箫前度。无酒无鱼空此客，昨夜留之不住。睡起披衣，行吟坐对，又有重圆处。不知今夕，那人有甚佳句。
秦川吟二首
邵雍（宋代）

当时马上过秦川，倐忽于今二十年。
因见夫君话家住，依稀记得旧风烟。
雨霁二首 其二
方一夔（宋代）

谁传春涨没溪毛，又喜朝晴暖土膏。箬裹旋生新接树，花窠重发旧栽桃。

扫蜂上彗经营早，通燕归帘结构牢。莫道山中勋业少，等閒善类入钧陶。
衣轩堂翁汇梓太翁诗稿赐教赋赠
徐成鼎（清代）

浣花溪上昭忠祠，忠魂缥缈扬灵旗。春秋享祀酾清酒，英风飒爽来阶墀。

当年昔岭崎岖路，旧是我公殉身处。平原骂贼正气昭，风撼林岚尚含怒。

来从羽檄佐戎麾，轻裘缓带军前驰。饶将象琯题龙虎，还伏青虹戮鲸鲵。

谁虞封豕忽跳梁，竟尔蟾蜍食月光。西充父老尽悲泣，金川军士多嗟伤。

天兵迅扫歼群逆，恤典矜亡书竹帛。姓氏常留天地间，血涌千秋欲成碧。
度庾岭数里山势郁秀松萝蒙蔚怪石嵌空苔绣错出有作
赵进美（明代）

劳役获幽赏，炎荒慰此行。桃花春坞静，松叶石梁清。

路逐溪声得，山如人意成。晚霞生积翠，斜日鸟边明。
摸鱼儿（梅）
赵与洽（宋代）

甚幽人、被花勾引，庭皋遥夜来去。江空岁晚谁为伴，只有琼枝玉树。愁绝处。望万里瑶台，梦断迷归路。花还解语。更雪琢精神，冰相韵度。粉黛尽如土。

飘仙袂，曾缀蕊珠鵷鹭。云茵月障千步。莫教衣袖天香冷，恐怨美人迟暮。更起舞。任斗转参横，翠羽曾知否。尘缘自误。终待骖鸾，乘风共去。长作此花主。
寄庆复允中
沈辽（宋代）

木叶飘萧已半殷，试临高处望君山。野田缭绕来时路，画舸逍遥数日闲。

坐想故人应见忆，如今秃发不胜斑。两州相望无千里，莫惜新篇断往还。
赠姚白
张方平（宋代）

平舆旧龙渊，今复见鳞角。隐景入虚无，长吟振寥廓。

宁为嗜欲留，当假风雷作。我亦待扶摇，徘徊伴黄雀。
墨戏六首 其四 新叶
李纲（宋代）

解箨能几日，成阴不待春。天然为谁笑，风露一枝新。
送谢石先辈归宣州
林宽（唐代）

名随春色远，湖外已先知。花尽方辞醉，莺残是放时。

天寒千尺岳，颔白半联诗。笋蕨犹堪采，荣归及养期。
点绛唇（春半）
赵长卿（宋代）

轻暖轻寒，赏花天气春将半。柳摇金线。求友莺相唤。

玉腕蛾眉，意眼频频眄。歌喉软。玉卮受劝。一醉应相拚。
夜坐
黎廷瑞（宋代）

梧桐月转影翩翩，竹屋抄书夜未眠。
林下不知秋远近，西风一叶堕灯前。
送牟秉常往甘州
郭登（明代）

谁折梅花寄陇头，夕阳低处是甘州。
秦关蜀道还家梦，白草黄云出塞愁。
江上秋生张翰棹，月中人倚仲宣楼。
壮怀且赋从军乐，定远曾封万里侯。
闻彦和过桂州 其二
邹浩（宋代）

削迹投炎荒，有吏督其后。一州一易之，稍缓辄訾诟。

所历多官一，岂无亲且旧。前车覆未遥，不敢略回脰。

谁谓桂岭僧，于君独勤厚。沐浴君发肤，浣濯君领袖。

使君霜柏姿，凛凛出尘雾。真风绝顾瞻，高义激颓仆。

乃知世外情，非复世间构。呜呼君何忧，时命不终缪。
林虑署后惠德楼西眺黄华山
彭凤高（清代）

斜日当窗岭半红，太行西走郁穹窿。空山夏馥无遗冶，残瓦高欢有废宫。

珠瀑终留奇境在，黄华翻诧赝碑工。同名尚忆天门外，气象何如泰岱雄。
凤凰台望祭进士郑复初录事
萨都剌（元代）

已矣郑录事，功名与愿违。须翘如插戟，体弱不胜衣。

白日长江去，青山何处归。崇台三酹酒，目断雁南飞。
忆旧游 题凫香客舫填词图
戴延介（清代）

正帆欹烟紧，雨揽灯凉，酒冷愁多。又是天寒矣，算惊心岁月，瞥多如梭。

倚醉一声弹指，豪气尽销磨。叹十载萍飘，五湖梦远，心理旋螺。

蹉跎。两吟鬓，只嬴得年年，载酒经过。惯领江湖味，便沙头水鸟，也怕风波。

好向家山深处，归去理渔蓑。倘谱掐蘋洲，桓伊笛里吹奈何。
玉楼春
陈允平（宋代）

东风跃马长安道。一树樱桃花谢了。别来千里梦频归，醉里五更愁不到。

江南两岸无名草。雨遍莓苔生嫩葆。玉楼人远绿腰闲，帘幕深沈双燕老。
皇帝阁端午帖子
许应龙（宋代）

清净无他好，歌风舞舜琴。
阜财并解愠，总是爱民心。
鸥飞阁
叶元阶（清代）

高阁旷一览，茫然思所依。自怜无逸翰，得意且孤飞。

天地此时迥，风波旧迹非。弗争鸡鹜食，讵蹈弋人机。
君畴仲晦蒙仲再和余差须二诗警斋侍郎又继之
刘克庄（宋代）

丹炉爆裂话头差，揽镜颜苍两鬓华。
不记省中咏薇药，径归韦曲问桑麻。
卿云方荐汉郊庙，郊岛难鸣唐国家。
谁向玄都君子说，有春风处有桃花。
述祖德诗
谢灵运（南北朝）

太元中，王父龛定淮南。负荷世业，专主隆人。逮贤相徂谢，君子道消，拂衣蕃岳，考卜东山。事同乐生之时，志期范蠡之举。

达人贵自我，高情属天云。
兼抱济物性，而不缨垢氛。
段生藩魏国，展季救鲁民。
弦高犒晋师，仲连却秦军。
临组乍不绁，对珪宁肯分。
惠物辞所赏，励志故绝人。
苕苕历千载，遥遥播清尘。
清尘竟谁嗣，明哲垂经纶。
委讲辍道论，改服康世屯。
屯难既云康，尊主隆斯民。

中原昔丧乱，丧乱岂解已。
崩腾永嘉末，逼迫太元始。
河外无反正，江介有䠞圯。
万邦咸震慑，横流赖君子。
拯溺由道情，龛暴资神理。
秦赵欣来苏，燕魏迟文轨。
贤相谢世运，远图因事止。
高揖七州外，拂衣五湖里。
随山疏浚潭，傍岩艺枌梓。
遗情舍尘物，贞观丘壑美。
清平乐
孙光宪（五代）

愁肠欲断，正是青春半。连理分枝鸾失伴，又是一场离散¤

掩镜无语眉低，思随芳草凄凄。凭仗东风吹梦，

与郎终日东西。

等闲无语，春恨如何去？终是疏狂留不住，花暗柳浓何处¤

尽日目断魂飞，晚窗斜界残晖。长恨朱门薄暮，

绣鞍骢马空归。
送刘彦思推官
郭祥正（宋代）

入幕三年久，还家万里遥。道孤谁汲引，政善众歌谣。

北梦君方稳，南魂我未招。官醪不许买，别恨几时销。
句 其二
洪刍（宋代）

鹿场兔径白昼静，稻垄松竹青嶂深。
仲冬书事
陆游（宋代）

边头无警少铃声，病得新霜亦已平。
赤脚听蛩勤夜绩，苍头租已待冬耕。
发奁双兔骈头卧，溢榼芳醪彻底清。
里巷纷纷夸节物，春盘傩鼓渐关情。
送高郎中北使
杜审言（唐代）

北狄愿和亲，东京发使臣。马衔边地雪，衣染异方尘。

岁月催行旅，恩荣变苦辛。歌钟期重锡，拜手落花春。
配合
贾似道（宋代）

呼雌之法与君知，不贴这时便换雌。
一个不贴又一个，右还呼久太非宜。
借韵跋林肃翁省题诗
刘克庄（宋代）

昔冠南宫淡墨书，当年万卷各名糊。
至今处子尚绰约，应笑老名曾抹涂。
咏庆云图如着色，和薰风句肯从谀。
行三十里余方悟，敢与杨修较智愚。
题戴巨川庶子画马
王峻（清代）

先生画马如画牛，不著鞍鞯不络头。超遥肯与驽骀伍，放旷还同麋鹿游。

先生相马如相士，德合刚柔比君子。神闲气静在平时，电激飙驰日千里。

拈毫十日又五日，惨淡经营能事毕。恍疑貌出古纤骊，直压开元卌万匹。

君不见黄金之勒锦障泥，多少款段当风嘶。安得壮士驰骏足，层冰蹴裂交河西。
山居杂诗九十首
曹勋（宋代）

北归了无日，先垄扫何时。
愁与燕鸿远，心同楚客悲。
寒蝉咽败柳，幽鹭来清池。
谁与话旧事，泪藓空在衣。
观李雪樵明府新制龙尾车图式述为长歌寄邑明府姚齐州兼广其传
成鹫（清代）

近水知有龙，近山知有虎。我住白鹅潭，自称老渔父。

问我何所见，问我何所睹。我实无所见，我实无所睹。

七月八月天暵乾，神龙致雨涳濛閒。屈伸垂尾搅云脚，天旋地转波涛翻。

云中隐隐见水气，逆流喷薄疑飞湍。商量拟作激水法，心口愤悱神力殚。

曾闻西洋利玛窦，师心巧过公输般。制器尚象无不有，玉衡平衡浑等閒。

竹木为车效龙尾，剜转汲乾沧海水。倾湫倒峡挽天河，日浸桑田盈十里。

见所未见闻所闻，想像虚无空拟议。古今作述谁后先，泷水神君绥山李。

生来博学早成名，作令爱民如爱子。前年大旱草木枯，田家争水犹争珠。

神君蒿目桔槔拙，县门揭出龙车图。鸠工庀材集众巧，运斤絜矩随奔趋。

初为轮轴持两极，循环转毂同天枢。三围四方五斜杀，纵横不爽锱与铢。

爰命筠工剖巨竹，截钉编筏旋螺腹。中分水道自逶迤，一脉泉原通九曲。

松膏镕液胶漆牢，周遭肉好无盈缩。从容刳木为车墙，合体成圆用各方。

精金百炼作簨簴，卧轮旁击相低昂。大器晚成姑小试，一夫抽水如抽汤。

中虚外直通大道，事半功倍宁荒唐。留将榜样似同志，语大语小皆精义。

同身尺寸随短长，应运风雷起平地。持来古寺逢老僧，妙用当前得未曾。

四大假合幻非幻，天工人代能者能。神君大笑入帘去，为雨为霖留不住。

缄书寄语姚令公，莫放龙车宿烟雾。
闻裴秀才迪吟诗因戏赠
王维（唐代）

猿吟一何苦，愁朝复悲夕。莫作巫峡声，肠断秋江客。
仆和蹈元莲竹之什意在誉竹於莲有投鼠之嫌明
李弥逊（宋代）

蓝田官舍碧山里，南北红蕖照明水。
公馀唤客坐晚凉，不独桃源真避世。
举杯欲酌还自愁，退之惭花不御李。
却持卮酒起谢花，我亦前言聊一戏。
就令妩媚正不恶，更向郑公观所以。
世情好恶苦不常，富贵相亲贫贱弃。
与花俱是天涯人，万事要同风过耳。
花闻我语为解颜，一笑凝然作川媚。
主人有酒君但倾，对花不饮竟何谓。
宰官况有弄丸手，坐解两家归两是。
花神莫浪疑山翁，翁心璧月当寒空。
巢乌行
鲍溶（唐代）

乌生几子林萧条，雄乌求食雌守巢。夜愁风雨巢倾覆，

常见一乌巢下宿。日长雏饥雄未回，雌乌下巢去哀哀。

野田春尽少遗谷，寻食不得饥飞来。黄雀亦引数青雀，

雀飞未远乌惊落。既分青雀啖尔雏，尔雏虽长心何如。

将飞不飞犹未忍，古瑟写哀哀不尽。杀生养生复养生，

呜呜啧啧何时平。
晚春二首
吕祖谦（宋代）

风絮流花一任渠，北窗高卧绿阴初。
闭门春色閒中老，为谢平生董仲舒。
送少清赴润州参军，因思练旧居（得销字）
权德舆（唐代）

二纪乐箪瓢，烟霞暮与朝。因君宦游去，记得春江潮。

远别更搔首，初官方折腰。青门望离袂，魂为阿连销。
和詹存中种竹
谢逸（宋代）

斸地移根未满林，庭前俄见影阴森。晚烟漠漠玉双峙，夜雨萧萧龙一吟。

劲节扶疏真耐老，高才洒落少知音。参军吏隐世情薄，只有此君同我心。
鸿雁生塞北行
傅玄（魏晋）

凤凰远生海西。及时昆山冈。五德存羽仪。和鸣定宫商。

百鸟并侍左右。鼓翼腾华光。上熙游云日间。千岁时来翔。

孰若彼龙与龟。曳尾泥中藏。非云雨则不升。冬伏春乃骧。

退哀此秋兰草。根绝随化扬。灵气一何忧美。万里驰芬芳。

常恐物微易歇。一朝见弃忘。
长溪林一鹗秀才有落发之愿示及诸贤诗卷因题其后二首 其一
朱熹（宋代）

闻说当机百念休，区区何更苦营求。早知名教无穷乐，陋巷箪瓢也自由。
葛蕴作巫山高爱其飘逸因亦作两篇 其二
王安石（宋代）

巫山高，偃薄江水之滔滔。水于天下实至险，山亦起伏为波涛。

其巅冥冥不可见，崖岸斗绝悲猿猱。赤枫青栎生满谷，山鬼白日樵人遭。

窈窕阳台彼神女，朝朝暮暮能云雨。以云为衣月为褚，乘光服暗无留阻。

昆崙曾城道可取，方丈蓬莱多伴侣。块独守此嗟何求，况乃低徊梦中语。
疏帘淡月 同筠上弟玩月
吴永和（清代）

西风寒峭，怪竹里蟾光，今宵偏皎。寂寂药房重启，数惊宿鸟。

算来清赏人知少。记当年、香闺稚小。笑携女伴，惜花爱月，眠迟起早。

空叹息、颜随秋老。愁魔相逐，病魔相搅。回首繁华去也，半生烦恼。

新茶且共灯前试，更博山、沉水微袅。小帘风揭，疏棂露湿，邻鸡催晓。
再赋
刘筠（宋代）

暮雨过湘渚，微凉满楚宫。
溅裙无限水，障袂几多风。
浪迹嫌萍实。尘劳笑菊丛。
气清防麝损，信密待鱼通。
游女歌争发，骚人思未穷。
休传江北意，月冷魏池空。
隆兴书堂自警三十五首
陈淳（宋代）

成汤之盘铭，新焉旦复旦。
未闻作圣功，毫厘有间断。
净覃藏主游方
释智愚（宋代）

丛林荒落水云寒。风味辛酸话转难。
隐隐一枝一外去，不知何处择人安。
答曾存之
秦观（宋代）

环堵萧然汝水隈，孤怀炯炯向谁开。
青春不觉书边过，白发无端镜上来。
祭灶请邻聊复尔，卖刀买犊岂难哉。
故人休说封侯事，归钓江天有旧台。
过峡江 其一
李凤翥（清代）

铜雀台荒邺水边，长教天堑锁寒烟。土人庙祀周公瑾，只说巴丘作镇年。
同苗郎中送严侍御赴黔中，因访仙源之事
武元衡（唐代）

武陵源在朗江东，流水飞花仙洞中。

莫问阮郎千古事，绿杨深处翠霞空。
朝中措
范成大（宋代）

身闲身健是生涯。何况好年华。看了十分秋月，重阳更插黄花。

消磨景物，瓦盆社酿，石鼎山茶。饱吃红莲香饭，侬家便是仙家。
投海偈二首 其二
释净元（宋代）

世间人心易了，只为人多不晓。了即皎在目前，未了千般学道。
十月八日闻鸡鸣即起案上偶有陶集翻阅数诗有怀斯远三首 其三
赵蕃（宋代）

闻君治书楼，诵书仍课文。古人不朽计，政在三冬勤。

今时独不然，白屋期青云。君岂斯人欤，大雅迥不群。
画堂春 春思
王灼（宋代）

暖风和雨暗楼台。馀寒巧作愁媒。半春怀抱向谁开。

忍泪千回。

断梦已随烟篆，醉魂空殢琼杯。小窗瞥见一枝梅。

疑误君来。
答陆士龙诗四首·鸳鸯 其二
郑丰（魏晋）

鸳鸯于飞，载飞载吟。有郁浚薮，实惟桂林。芳条高茂，华繁垂阴。

爰翱爰翔，爰甜其南。有馥其芬，协我好音。
岁暮言怀
白居易（唐代）

职与才相背，心将口自言。磨铅教切玉，驱鹤遣乘轩。

只合居岩窟，何因入府门。年终若无替，转恐负君恩。
茶盆山先师灵塔
鲁山泰公（明代）

一出烟霞失所依，重来生死路相违。
猊床尚设笼蛛网，风度柴门叶乱飞。
使节荣归为江文源侍读作
梁储（明代）

为因衔命到蕲阳，还得承欢向北堂。金册手持归赤社，绿衣身著到钱塘。

鹓鸾一别思仙侣，书剑何时返帝乡。闻道江南民瘼甚，愿裁封事上明光。
题吴熙老古铜榼
张耒（宋代）

子云鸱夷如大壶，日醉自不妨著书。
盛酒借沽太勤劬，铸铜为榼计未疏。
古人制器俭复真，不似后世镂金银。
一罂湛湛致坐侧，时与周旋真可人。
次韵寄钱伸仲
李彭（宋代）

简秀叹真长，韶润思阮裕。眼中人物衰，政尔用金注。

吴产尚父人，思脱尘中屦。嗜学颇惊奇，于我实肺腑。

高材堪遗补，伐冰非所慕。时于鼓吹间，自得鸣鹄句。

妙语随霜飙，识我丘园路。赏音吾敢辞，当传太冲赋。
落解西归长安道中书所怀
李新（宋代）

年少将军师羽林，追奔翻为白头吟。
不平豪愤三年气，未死英雄万里心。
故国山川知好在，异乡风物许重寻。
捷书不报浑閒呈，西邮潼关无好音。
大雪用前韵五首 其三
裘万顷（宋代）

谁扶天女下冰机，剪水成花片片奇。影落池塘波不动，寒侵鸥鹭色皆饥。

纵横万舞风回处，表里双清月霁时。浪战未能无寸铁，对人羞诵醉翁诗。
小憩孙氏竹轩观诸公诗 其一
张孝祥（宋代）

开轩种竹仍留客，想见此翁强健时。借我绳床小盘薄，为君试读壁间诗。
萧宅二三子赠答诗二十首 其六 石荅竹
卢仝（唐代）

石报孤竹君，此客甚高调。共我相共痴，不怕主人天下笑。

我非蛱蝶儿，我非桃李枝。不要儿女扑，不要春风吹。

苔藓印我面，雨露皴我皮。此故不嫌我，突兀蒙相知。

此客即西归，我心徒依依。我欲随客去，累重不解飞。

知弟虚心亦待客，此客何以共报之。
霜
欧阳修（宋代）

一夜新霜著瓦轻，芭旧心折败荷倾。
奈寒惟有东篱菊，金蕊繁开晓更清。
舟过黄州上赤壁因怀东坡偶题
史尧弼（宋代）

赤壁今朝过，苍梧几日期。
天旋疑水远，风怒恐樯危。
断岸馀千丈，英雄只一时。
多情雪堂老，月白夜探奇。
游柴桑怀渊明二绝
喻良能（宋代）

语客归休醉欲眠，素琴虽蓄本无弦。
南窗寄傲北窗卧，买断清风不用钱。
沧浪阁
杨蟠（宋代）

萍实祗如斗，练江都熨开。水清当自鉴，无为濯缨来。
山雨
何绍基（清代）

短笠团团避树枝，初凉天气野行宜。
溪云到处自相聚，山雨忽来人不知。
马上衣巾任沾湿，村边瓜豆也离披。
新晴尽放峰峦出，万瀑齐飞又一奇。
上升花
吴真人（宋代）

紧锁心猿，悟光阴尘世，百年遄速。下手顿修元本，真灵此日，要住行屋。

居家坑堑，先须跳将身己，使令孤宿。静无触。气财色酒，一齐须逐。

俗景般般绝欲。更舍尽爷娘，共妻骨肉。自在逍遥，落魄清闲，认取里头金玉。

琼英蕊，花心动，放香味、满空馥郁。异光簇。祥光灿烂，结成仙曲。
病中吕从野水部邀不赴赋谢
王慎中（明代）

宫云晓度湿晴沙，退食烟齐省树鸦。燕阙春回催玉羽，凤墀日暖映金花。

文园不起茂陵卧，朔雪虚回剡曲槎。绮席瑶觞违命赏，露兰风草惜年华。
寄刘明道
朱翌（宋代）

平山飞骑竹西州，到处逢君得纵游。
满地落花春病酒，一帘明月夜登楼。
江帆带雨人归后，烽火连天客罢休。
一纸短书劳远祝，貂蝉到底出兜鍪。
寄郎侍郎
王安石（宋代）

两朝人物叹贤豪，凛凛清见晚见褒。
江汉但归沧海阔，丘陵难见太山高。
放怀诗酒机先息，回首功名世自劳。
久愿作公樽俎客，恨无三亩斲蓬蒿。
梅花集句 其一八五
李龏（金朝）

白日依山尽，春风引思长。抱琴沽一醉，寻艳复寻香。
长溪东山容老索月谷幽赏诗幽赏梅
陆游（宋代）

人间底处无明月，只要青山为发挥。
林里枝寒无鹊立，水边路白有僧归。
次韵东坡所和滕希靖雪浪石诗古律各一 其一
李之仪（宋代）

风波末路方奔屯，屹然不动谁如尊。岂知胸中皦十日，顾盼不如无重昏。

东观海市俯弱水，南登赤壁凌江村。斯文未丧天岂远，出没狐鼠徒千门。

纶巾羽扇晚自得，已闻漠北几亡魂。由来好趣入造化，地灵特出云涛根。

生平到处苦再历，隐隐似有屐齿痕。玻璃镜里万象发，金粟堂中千偈论。

会须白玉漱寒水，更借落月倾金盆。咄嗟菱溪成底物，混沌空夸窍凿存。
宋朝散郎孙公墓
施绍武（清代）

甘蹈焚如祸，论忠到此难。身随一炬烬，骨并两宫寒。

和议中朝耻，衣冠故垄残。翻嗟冷山使，生得返临安。
游武夷九曲
蒲寿宬（宋代）

紫缦红裀事有根，绿函金锁蜕犹存。
无缘得到千岩顶，试问而今几代孙。
汉祀昔曾陈玉脯，晋人方始识桃源。
不因大隐屏中老，未易抽簪扣洞门。
题亡室涧蘋遗稿 其二
陈裔仲（清代）

光阴顷刻指空弹，别易从知会愈难。纵有残脂和剩粉，可怜一见一心酸。
次韵卿任赋立春
葛胜仲（宋代）

阳和协气起寒灰，席上清歌听落梅。煖逐日华惊岁换，夜占天象觉星回。

书筹屡点蟾蜍砚，命釂连催鹦鹉杯。愿敛春祺锡黎庶，熙熙一镜似登台。
南坡
赵汝绩（宋代）

小园路口安柴户，日日山翁手自开。
禽有色声皆可玩，花无香实不须栽。
柳根着石宜安钓，岩罅通泉可泛杯。
更向南坡临水处，参差纯种百株梅。
偈颂一百二十三首
释崇岳（宋代）

十五日已前取不得，十五日已后舍不得。
正当十五日，取即是，
舍即是。问汝问余都不会，
可怜只解那斯祁。
留暹首座
释重显（宋代）

从龙为雨复清闲，片段依依水石间。惭问秋风欲吹散，不能留得覆青山。
留别蔡秀才原
林鸿（明代）

别离无远近，暂去亦伤神。
正是千山雪，谁悲独往人。
江空螺女夜，花暗冶城春。
不见同游侣，酣歌泪满巾。
送上虞丞
权德舆（唐代）

越郡佳山水，菁江接上虞。计程航一苇，试吏佐双凫。

云壑窥仙籍，风谣验地图。因寻黄绢字，为我吊曹盱。
九江郡斋分韵送魏六兄好文游鄂渚得阳字
曹彦约（宋代）

倦客寻闲误入忙，飘然上水击浔阳，
铃斋有伴期三友，玉千何浔似六郎。
千晨江山时聚散，满城风月夜凄凉。
西风隐作中秋会，莫恋南楼醉武昌。
枇杷子
王邦畿（明代）

枇杷子熟柚花香，游子东风欲断肠。溪上有云谁可渡，数声啼鸟在斜阳。
池鹤八绝句。鹤答鸢
白居易（唐代）

无妨自是莫相非，清浊高低各有归。

鸾鹤群中彩云里，几时曾见喘鸢飞。
自金陵江行未至长芦阻风 其二
李纲（宋代）

七日风不止，归心何似生。烟添暮山色，风撼满江声。

淮楚已非远，波涛殊未平。坐看云解駮，犹喜晚来晴。
久雨不解次韵 其四
李正民（宋代）

阎闾苦贫病，皂隶亦饥愁。入夜声尤急，连山势未收。

无言闲麈尾，有意念刀头。独酌难成醉，空乾瑶玉舟。
三忠祠诗次韵淮阴方太守 其二 岳武穆王
张羽（凤举）（明代）

岳王旌帜眼中空，精爽褒公与鄂公。万里山河闻叱咤，千年庙貌识英雄。

犹看汗马回生气，须到黄龙立战功。谁诵辨诬成浩叹，两宫哀怨更难终。
除夕二首呈北溪 其一
陆文圭（元代）

腊雪穷途一月中，明朝老鬓又春风。遥知儿女团圞处，饮遍屠苏忆乃翁。
流杯亭
宋庠（宋代）

昔记神皇驻六龙，横波箫鼓沸天中。
谁知一代繁华意，吹作菰蒲落日风。
罗畴老所藏李伯时画马图二首 其二 御马
李纲（宋代）

房星之精下天驷，产此骐驎奉天子。龙媒徕自大宛城，汗血生从渥洼水。

那知妙手居合淝，笔端能出神俊姿。顾视清高气深稳，志意俶傥精权奇。

兰筋秀骨连钱直，细毛萧捎丰颊臆。金鞿络首牵奚官，自中伏波铜马式。

一疋驻立一疋行，坐看千载风云生。鸾旗在前属车后，虽有绝足何由呈。
萧萧
张耒（宋代）

萧萧风雨五更初，枕上秋声独井梧。
只有菊花犹灼灼，苦教摧拉就荒芜。
月窗相士
陈杰（宋代）

明月谁令作鉴寒，纸窗何日透蝇鑽。
人间万事秋毫细，跳出须弥顶上看。
孤标上人留宿
真山民（宋代）

山僧留我宿，我亦似山僧。
香茗半瓯雪，寒虀一筹冰。
廊风响黄叶，壁雨暗青灯。
参透诗三昧，何须契一乘。
【双调】折桂令　相思
兰楚芳（元代）

可怜人病里残春，花又纷纷，雨又纷纷。罗帕啼痕，泪又新新，恨又新新。
宝髻松风残楚云，玉肌消香褪湘裙。人又昏昏，天又昏昏，灯又昏昏，月又昏昏。
被东风老尽天台，雨过园林，雾锁楼台。两叶愁眉，两行愁泪，两地愁怀。刘郎
去也来也那不来，桃花谢也开时节还开。早是难睚，恨杀无情，杜宇声哀。
赋得生刍一束
于结（唐代）

比玉人应重，为刍物自轻。
向风倾弱叶，裛露示纤茎。
蒨练宜春景，芊绵对雨情。
每惭蘋藻用，多谢茞兰荣。
孺子才虽远，公孙策未行。
谘询如不弃，终冀及微生。
甲寅春日江村即事三十首 其九
朱谋㬜（明代）

绿水园亭白版扉，轮蹄出郭到应稀。江雷乍殷龙儿长，社日初应燕子飞。

饭熟东田观午馌，酒香西舍典春衣。长堤何处无芳草，莫怨山中客未归。
叶提刑挽诗
洪适（宋代）

冠带桥门拥，曾披星斗文。属鞬寻耿贾，投笔远渊云。

献纳频三接，平反自一欣。凄凉真率会，鸥鹭也离群。
始夏南园思旧里
韦应物（唐代）

夏首云物变，雨馀草木繁。池荷初帖水，林花已扫园。

萦丛蝶尚乱，依阁鸟犹喧。对此残芳月，忆在汉陵原。
游光禄史巽仲宅溪山不值光禄
顾璘（明代）

咫尺千峰聚，周回一水通。壶悬蓬阆界，槎犯斗牛宫。

野竹排云碧，溪花傍雪红。无劳见安道，幽兴自难穷。
峄山湖
黄立世（清代）

娟娟银汉坠，烟树镜中分。秋水能生月，湖天不受云。

峭帆何处落，哀雁一时闻。客绪容抛却，青尊夜半醺。
李
丁谓（宋代）

桃径共无言，整冠防未然。
折枝如荠苦，沉水若朱研。
东苑琼芳细，南居玉质坚。
高穹指为姓，合冠百嘉先。
陈益谦挽词
叶适（宋代）

舍南巷北水同流，稻菽参差各自谋。
不料多村能转物，更怜无地与伸头。
蛛丝委南架诗愠，鹭羽空陂菡萏愁。
好在夜深明月满，人间地下两悠悠。
古别怨
周密（宋代）

吴王高城栖暮鸦，江南草绿人离家。流黄空织不成匹，门前莫种菖蒲花。
偈颂二首
释慧开（宋代）

黄龙结制不寻常，只用阎罗断命方，
生铁一团红晏下，死中再活获清凉。
途中回寄闾丘秀才
林逋（宋代）

极目半秋色，此情聊惨悽。
行人古道上，落日破村西。
剑饮无高会，驴游困解携。
祇因风与月，吾子有新题。
重次臞轩韵二首
刘克庄（宋代）

忆昔抽毫白玉堂，奏篇字字谷年荒。
内人久已呼才子，明主今方记寝郎。
驽豆未应堪秣骥，鹑笼谁道可容皇。
何当雅奏登郊庙，一洗梨园与教坊。
兑女余最小孙也慧而夭悼以六言二首
刘克庄（宋代）

性慧于灵照女，年小似善财童。
急急之符夺汝，琅琅之音恼翁。
全
孙觌（宋代）

桑柘十里交，乌犍随两童。川平牛背稳，一笛横秋风。

漠漠水云里，濛濛烟雨中。人牛相尔汝，行过乱山东。
和宋之问寒食题黄梅临江驿
崔融1（唐代）

春分自淮北，寒食渡江南。忽见浔阳水，疑是宋家潭。

明主阍难叫，孤臣逐未堪。遥思故园陌，桃李正酣酣。
影灯夜二首（一作上元诗）
薛能（唐代）

偃王灯塔古徐州，二十年来乐事休。

此日将军心似海，四更身领万人游。

十万军城百万灯，酥油香暖夜如烝.红妆满地烟光好，只恐笙歌引上升。
八声甘州·西湖有感寄刘晞颜
张元干（宋代）

记当年共饮，醉画船、摇碧罥花钗。问苍颜华发，烟蓑雨笠，何事重来。看尽人情物态，冷眼只堪咍。赖有西湖在，洗我尘埃。
夜久波光山色，间淡妆浓抹，冰鉴雪开。更潮头千丈，江海两崔嵬。晓凉生、荷香扑面，洒天边、风露逼襟怀。谁同赏，通宵无寐，斜月低回。
偈颂六十七首
释原妙（宋代）

一年已减五日，光影如驹过隙。
直须如救头然，切莫随情放逸。
夜来一雨雪消鎔，万叠青山如洗出。
临秋三首
宋庠（宋代）

兀坐临秋水，悠然到夕霏。
莲丛经雨折，菰米待霜肥。
有饵潜鳞出，无轩野鹤飞。
驺呼且勿遽，更待月华归。
题墨山扇图
雪江秀公（明代）

远屿孤烟起，林亭落日虚。
青山半江影，竹里照残书。
偶闻官吏举请，辄有一篇寄从弟舍人
刘兼（唐代）

官吏潜陈借寇词，宦情乡梦两相违。青城锦水无心住，

紫阁莲峰有意归。张翰鲈鱼因醉忆，孟光书信近春稀。

黄茅瘴色看看起，贪者犹疑别是机。
中元日鲍端公宅遇吴天师联句
严维（唐代）

道流为柱史，教戒下真仙。 ——严维

共契中元会，初修内景篇。 ——鲍防

游方依地僻，卜室喜墙连。 ——谢良辅

宝笥开金箓，华池漱玉泉。 ——杜弈

怪龙随羽翼，青节降云烟。 ——李清

昔去遗丹灶，今来变海田。 ——刘蕃

养形奔二景，炼骨度千年。 ——谢良弼

骑竹投陂里，携壶挂牖边。 ——郑概

洞中尝入静，河上旧谈玄。 ——陈元初

伊洛笙歌远，蓬壶日月偏。 ——樊珣

青骡蓟训引，白犬伯阳牵。 ——丘丹

法受相君后，心存象帝先。 ——吕渭

道成能缩地，功满欲升天。 ——范淹

何意迷孤性，含情恋数贤。 ——吴筠
贫妇谣
杨维桢（元代）

西家妇，贫失身。
东家妇，贫无亲。
红颜一代难再得，皦皦南国称红人。
夫君求昏多礼度，三日昏成戍边去。
龙蟠有髻不复梳，宝瑟无弦为谁御？朝来采桑南陌周，道旁过客黄金求。
黄金可弃不可售，望夫自上西山头。
夫君生死未知所，门有官家赋租苦。
姑嫜继殁骨肉孤，夜夜青灯泣寒杼。
西家妇作顷城姝，黄金步摇绣罗襦。
东家妇贫徒自苦，明珠不传青州奴。
为君贫操弹修行，不惜红颜在空谷。
君不见人间宠辱多反复，阿娇老贮黄金屋！
泉大道赞
释如净（宋代）

棒头挑起葫芦，手里伸出钵盂。噇酒噇肉破落户，天上人间大丈夫。
戒事魔十诗
李兼（唐代）

莫念双宗二会经，官员条令至分明。
罪流更溢三千里，白佛安能救尔生。
竹西午坐
葛绍体（宋代）

桧树参差翠满庭，甜风爱日透疎棂。
倦行静倚湘斑坐，高下书声得细听。
予过吴中得画一幅孤峰拔起有类雁荡仙都者因题赠宋居仁
贡师泰（元代）

雁荡秋深玉柱寒，老夫曾此驻征鞍。开图一见青山色，犹似当时马上看。
冬日独醉书感八章用少陵秋兴韵 其四
姚燮（清代）

敢道东山少胜棋，从亡子弟已堪悲。须知毳帐听弦夕，正值冰堪盼纩时。

捆饷疲驴行橐橐，过云哀雁恋迟迟。荒途几处亲朋在，不耐孤灯掩泪思。
包山歌
宋祖昱（清代）

山中有人别东越，千丈悬愁绿玉发。朝披笠泽云，夜卧松陵月。

吴江净如匹练明，一片桃花卷春雪。飘飖白鹤氅，独立包山阳。

具区三万六千顷，微风不动青茫茫。缥缈峰头日初出，洞庭金光穿石室。

楼台照耀烟霏开，玉字金书总相失。微闻山隐居，窃往探灵墟。

天地大文实磊砢，非时持此将焉如。西施蛾眉难效颦，年年歌舞吴宫春。

鸱夷一舸载之去，五湖烟波愁杀人。
尚湖即事 其一
丁奉（明代）

细草香时蝶舞，平波动处鱼跳。渡客行僧日暮，归云去鸟天遥。

映水明霞似火，乘风急浪如潮。游泳须臾百里，扁舟短剑长箫。
寄邵旸叔发运
李之仪（宋代）

德门平昔仰高阳，自是芝兰根本香。未许藩篱承妙晤，聊因文字借馀光。

舣舟月下逢桓守，盘马楼前见庾郎。冬杪相期定如约，为君云影认鸾凰。
偶书寂音堂壁三首 其三
释德洪（宋代）

霜须瘴面老垂垂，瘦搭诗肩古佛依。灭迹尚嫌身是累，此生永佛世相违。

残经倦读闲凭几，幽鸟独闻常掩扉。寝处法华安乐行，荡除五十二年非。
念奴娇·书东流村壁
辛弃疾（宋代）

野棠花落，又匆匆过了，清明时节。刬地东风欺客梦，一枕云屏寒怯。曲岸持觞，垂杨系马，此地曾经别。楼空人去，旧游飞燕能说。
闻道绮陌东头，行人长见，帘底纤纤月。旧恨春江流不断，新恨云山千叠。料得明朝，尊前重见，镜里花难折。也应惊问：近来多少华发？
和钟西耘庶常德祥律门感怀诗
黄遵宪（清代）

狼慌遗种等高车，万族相从到尾间。
魑魅入林逢不若，蛤蟆吞月鉴方诸。
昔闻靺鞨歌西乐，今见佉卢制左书。
始受—廛濠镜地，有明师早漏多鱼。
清苑望郎山有怀朱克斋
姚鼐（清代）

男儿三十分铜竹，多少功名到白头。紫陌莺花故人牍，黄河风雨郡城楼。

欲将北海同樽酒，绕尽西山到卫州。回首数峰苍翠在，几人能不忆林邱。
游法济寺
李新（宋代）

俯槛微歌猛虎行，暮楼钟铁又铮铮。
好将石剑磨三伏，自有巴猿报五更。
种竹养茶家计薄，依山临水国风法。
张王左道曹刘战，只此只园不识兵。
门前柳
崔珏（唐代）

门前蜀柳□知春，风淡暖烟愁杀人。
将谓只栽郡楼下，不知迤逦连南津。
南津柳色连南市，南市戎州三百里。
夷陬蛮落相连接，故乡莫道心先死。
我今帝里尚有家，门前嫩柳插仙霞。
晨沾太一坛边雨，暮宿凤凰城里鸦。
别来三载当谁道，门前年年绿阴好。
春来定解飞雪花，雨后还应庇烟草。
忆昔当年栽柳时，新芽茁茁嫌生迟。
如今宛转稊著地，常向绿阴劳梦思。
不道彼树好，不道此树恶。
试将此意问野人，野人尽道生处乐。
为报门前杨柳栽，我应来岁当归来。
纵令树下能攀折，白发如丝心似灰。
送陇州使君刘仲仪左藏赴治
强至（宋代）

夹道浓香数里焚，随车和气一城薰。
兵民如见古循吏，文武兼城今使君。
冷射祠堂汧水月，晴飞郡阁陇山云。
幕中知有才从事，樽俎清谈定喜闻。
宫词四首 其三
萧端蒙（明代）

参差官树乱啼莺，后院沉沉坐月明。玉辇不来春已半，遥闻凤吹隔霞声。
奉天殿早朝
吴伯宗（明代）

步入丹墀左列行，影开宫扇衮衣黄。天颜咫尺瞻龙凤，兵卫三衣肃虎狼。

贝阙日升青琐外，金鳌云近碧霄傍。此身暂息烟霞想，万里分符雨露芳。
摸鱼子 真定城南异尘堂同诸公晚眺
白朴（元代）

敞青红、水边窗外，登临元有佳趣。薰风荡漾昆明锦，一片藕花无数。才欲语。香暗度。红尘不到苍烟渚。多情鸥鹭。尽翠盖摇残，红衣落尽，相与伴风雨。横塘路。好在吴儿越女。扁舟几度来去。采菱歌断三湘远，寂寞岸花汀树。天已暮。更留看，飘然月下凌波步。风流自许。待载酒重来，淋漓墨，为写洛神赋。
题董侍郎山园
戴复古（宋代）

行尽芙蓉径，寻秋扣竹关。
楼高纳万象，木落见群山。
平野水云际，画桥烟雨间。
红尘城下路，只隔一湖湾。
题三苏先生族谱俊载帅初为其七世孙撰序
方回（元代）

眉山万古老苏仙，坡颍儿孙世世贤。
尚想九关排虎豹，□须七叶珥貂蝉。
何人不作无穷地，今日才知已定□。
绍述奸朋市朝挞，剡源学士笔如椽。
题金陵杂兴诗后十八首
李琏（宋代）

云杪荧荧一塔灯，觉皇舍利宝烟凝。
山门推上三更月，似照前朝礼拜僧。
和帚斋见寄
刘黻（宋代）

栖栖惯听鼓鱼声，心印相传第几灯。
江有白鸥閒似我，地惟苍藓懒於僧。
吟难用世皆东野，穷亦忧时祗少陵。
多谢故人相厚意，一笺当暑敌凝冰。
送杨仲弘编修
薛汉（元代）

今代扬雄更绝伦，布衣一出便词臣。眼空四海谭无底，胸著千年汲愈新。

芸暖图书蓬阁晓，花明剑佩凤池春。传闻贾傅初归国，亦有当年共策人。
挽家夫人
李流谦（宋代）

雷风画羲文，藻蘋冠周篇。
房帷预何事，圣贤论本原。
婉彼涉静姿，濯濯出水莲。
择归令德配，映世高名恋。
已子与他子，义在亦乳然。
箪食或见色，千乘尘泥捐。
裙裾具此见，生子岂不贤。
鬼神发潜光，慈母令问传。
当留千斛米，买酒浇青山。
赠刘汉卿太医
杨万里（宋代）

炉底金丹妙入神，月中玉免捣成尘。
臣门如市心如水，只要阴功活万人。
杨信伯郎中挽章二首
吕祖谦（宋代）

象魏三千法，瀛洲十八人。
南宫占列宿，少海近生轮。
闻道清羸极，犹有职业亲。
榴皮余屋壁，零落独无神。
题二水光华驿
李曾伯（宋代）

历历湖南道，骎骎岭右州。
感时僧解夏，触事客惊秋。
雨洗流金虐，风生落木愁。
一萍如寄耳，往梦付悠悠。
忆秦娥·村南北
汪莘（宋代）

村南北。夜来陡觉霜风急。霜风急。征途情绪，塞垣消息。佳人独倚琵琶泣。一江明月空相忆。空相忆。寒衣未絮，荻花狼籍。
枯骨颂 其一
释怀深（宋代）

风力机关终有尽，深情厚貌见无因。担擎黑业归何处，留得枯骸未化尘。
自信上归游石门访故人毛仪卿镇卿兄弟作长句
戴表元（宋代）

山开未开白云梯，人行不行青麦溪。
五年清梦隔蚁穴，千里飞尘深马蹄。
重来交游亦笑乐，但觉几仗烦提携。
门间霜叶无数积，风定水禽时一啼。
药草春喧夜更长，木兰花下听天鸡。
送随羲文出塞二首 其二
徐元梦（清代）

两出居庸塞，怜君常苦辛。风沙随去马，雨雪滞行人。

地阔军民少，天寒部落贫。须知柔远意，率土尽王臣。
故人
许月卿（宋代）

故人归作山中相，老我聊乘雪夜舟。
细君颇讶不入市，山中访友将何求。
扉屦资粮夺之去，毁车截镫挽予留。
一笑谓汝贤细君，无求我乃肯出游。
宰相良解轩轾予，定难屈膝低我头。
同云一色天欲雪，夜深云散月明楼。
早登乍浦城楼望海
辛铭（明代）

宫墙望不极，观海亦来同。帘卷摇天绿，杯吞浴日红。

包涵无小大，冲决有西东。纵目知何处，层云欲荡胸。
寄真寂深居圆鉴净和尚
释文礼（宋代）

垦土耕烟四十年，了无祥教与人传。
钁头边事谁相委，八月深居有笋鞭。
次韵吴帅卿宴高年二首
刘克庄（宋代）

古尊德齿贱功名，叔季徒知外物荣。
直把舆台烦绛老，绝无几物赐樊英。
旄期宜序于乡饮，诗兴尤浓似宦情。
闻说淹中方起蕝，诏书行致鲁诸生。
挽三灵山人
程祁（宋代）

昔读先生传，埋铭属鄙文。里门经岁别，人事一朝分。

宿诺成虚语，遗言忍重闻。伤心吟楚些，知我不欺君。
暮春即事
梁绘（明代）

政暇春江暮，官閒吏渐稀。黄庭摹旧拓，白袷试新衣。

对酒惜花落，捲帘惊蝶飞。举头天欲语，云气助山巍。
自粤贼倡乱以来蔓延大江南北今已七年矣老师縻饷平定无期烦惋之余忾然有作 其六
李惺（清代）

国计皆私计，官穷胆气粗。脂膏恣朘削，色目借捐输。

曾不怜人死，何尝怯鬼诛。黑丸随处有，可有护身符。
杨主簿日本扇
苏辙（宋代）

扇从日本来，风非日本风，
风非扇中出，问风本何从。
风亦不自知，当复问太空。
空若是风穴，既自与物同。
同物岂空性，是物非风宗。
但执日本扇，风来自无穷。
次韵邵公济六言三首赠史千史自云尝从邵学 其二
周孚（宋代）

学须有委有源，约略为君一言。淳夫迂叟旧客，无己醉翁嫡孙。
贤者之孝二百四十首 其一六九 顾欢
林同（宋代）

枕边何所有，一卷仲尼居。无处觅卢扁，应当宝此书。
赠黄叔向二绝
戴栩（宋代）

艇舣江南几度春，几时遡洛向咸秦。
若应只载閒风月，击楫英灵笑杀人。
相士陈邦彦觅诗
张镃（宋代）

眼力知君已绝伦，奉传一法更通神。
看渠天爵高人爵，方是人间富贵人。
题王才臣南山隐居六咏·格斋
杨万里（宋代）

读书轮何知，问羊马何与。
二理仍两心，终无研究处。
经张南华宫詹废宅
韩是升（清代）

荣遇当时过谪仙，诗成法戒进经筵。双清孤阁明残照，一任狐狸上阁眠。
醉花阴 唐六如妒花觅句图
吴湖帆（清代）

纨扇轻遮鸦鬓亸。拾翠寻芳可。春色满墙头，红杏迎人，不向重门锁。

石丈无言危独坐。似妒花呵我。只为牡丹忙，淡扫蛾眉，休把胭脂涴。
左太冲
邓林（宋代）

辛勤十稔赋三都，闻者曾贻酒瓮书。
它日洛中添纸价，陆家兄弟竟何如。
题祁门岳王庙
方岳（宋代）

神京鳞介腥衣裳，三精雾塞天地光。
鼪啼鼯笑纷披猖，中分宇宙尊犬羊。
谁其与者沦纲常，受计於虏扼我吭。
王心凛凛天苍苍，以次来缚归朝堂。
自南自北诺已偿，焉用与虏为胥戕。
来仇报仇胡不臧，至今淮堑为河湟。
每观王传心摧伤，怒发为立胆为张。
皇畀予邑於祁阊，闻王有像北山冈。
欲往从之洁予觞，简书之言不我遑，
今且去此何敢忘。牲肥酒香时日良，
金戈铁马山茫茫。
平羌道中望峨眉山慨然有作
陆游（宋代）

白云如玉城，翠岭出其上。
异境忽堕前，心目久荡漾。
别来二百日，突兀喜亡恙。
飞僊遥举手，唤我一税鞅。
此行岂或使，屏迹事幽旷。
何必故山归，更破万里浪。
好事近
陈亮（宋代）

横玉叫清宵，帘外月侵残烛。人在画楼高处，倚阑干几曲。

穿云在石韵悠扬，风细断还续。惊落小梅香粉，点一庭苔绿。
簇蚕辞
王建（唐代）

蚕欲老，箔头作茧丝皓皓。
场宽地高风日多，不向中庭燃蒿草。
地蚕急作莫悠扬，年来为尔祭地桑。
但得青天不下雨，上无苍蝇下无鼠。
新妇拜簇愿茧稠，女洒桃浆男打鼓。
三日开箔雪团团，先将新茧送县官。
已闻乡里催织作，去与谁人身上著。
效古二首 其二
李白（唐代）

自古有秀色，西施与东邻。蛾眉不可妒，况乃效其颦。

所以尹婕不，羞见邢夫人。低头不出气，塞默少精神。

寄语无盐子，如君何足珍。
乙丑腊月十三日恭遇慈大人八十二岁生日喜赋 其六
屈大均（明代）

白华磨错久，无欲是生平。有耻甘违世，非时敢殉名。

晨羞牲鼎少，夕卧水烟清。以道为甘毳，苍苍识此情。
玉漏迟 泛舟东溪
刘因（元代）

故园平似掌。人生何必，武陵溪上。三尺蓑衣，遮断红尘千丈。不学东山高卧，也不似、鹿门长往。君试望。远山＊处，白云无恙。自唱。一曲渔歌，觉无复当年，缺壶悲壮。老境羲皇，换尽平生豪爽。天设四时佳兴，要留待、幽人清赏。花又放。满意一篙春浪。
短灯檠歌
韩愈（唐代）

长檠八尺空自长，短檠二尺便且光。
黄帘绿幕朱户闭，风露气且秋堂凉。
裁衣寄远泪眼暗，搔头频挑移近床。
太学儒生东鲁客，二十辞家来射策。
夜书细字缀语言，两目眵昏头雪白。
此时提携当案前，看书到晓那能眠。
一朝富贵还自恣，长檠高张照珠翠。
吁嗟世事无不然，墙角君看短檠弃。
金陵杂兴二百首
苏泂（宋代）

暄风吹斋响苍玉，竹石相看便有情。
提胡卢来沽美酒，终日撩人不住声。
正月晦日西归舟中作
艾可叔（宋代）

宦情一片莫云浮，归兴双溪春水流。
惜别长官携酒盏，送行诗友候津头。
人方挟弹窥黄雀，我不知机愧白鸥。
数夕打篷风更雨，并无明月载空舟。
探春令
杨无咎（宋代）

雪梅风柳，弄金匀粉，峭寒犹浅。又还近、三五银蟾满。渐玉漏、声初短。

尊前重约年时伴。拣灯词先按。便直饶、心似蛾儿撩乱。也有春风管。
紫微山
富临（宋代）

凿石诛茅四十年，棱层宝构出诸天。
更逢地胜惊游客，不负身披坏衲田。
别郡坐看云散后，平湖下压鸟飞前。
还知老令忘归否，为惜难移近县廛。
再次韵二首
陈造（宋代）

吹花舞絮才俄顷，可待区区刻楮成。
催动江梅傲春意，喜听冰筹滴阶声。
剡溪载酒人乘兴，县圃明空月碾晴。
更想捧觞天一笑，恩光旋浸凤凰城。
赠金励睡诗二首
陈抟（宋代）

至人本无梦，其梦本游仙。
真人本无睡，睡则浮云烟。
炉里近为乐，壶中别有天。
欲知睡梦里，人间第一玄。
昔陈北山赵南塘二老各有观物十咏笔力高妙暮
刘克庄（宋代）

伺夜偏乘隙，逢人辄噬肤。
不饶豫让炭，肯恕玉环酥。
暗空愁逢蝠，虚檐巧避蛛。
吾无红拂妓，姑命小奴驱。
冉冉云·倚遍阑干弄花雨
韩淲（宋代）

倚遍阑干弄花雨。卷珠帘、草迷芳树。山崦里、几许云烟来去。画芳就、人家院宇。社寒梁燕呢喃舞。小桃红、海棠初吐。谁信道、午醉醒时情绪。闲整春衫自语。
越二年正旦又会宿猿洞
程师孟（宋代）

夜半春归晓始惊，郁然佳气入山亭。
千门喜庆逢元日，一座光山见使星。
难得同时传寿斝，合将新句勒诗屏。
渔郎莫向游人道，洞口而今尽不扃。
虞美人
吴藻（清代）

散花小劫谁能避。只把纱屏闭。病怀底事太缠绵。窗外药炉风袅几丝烟。

新凉罗幕寒如水。日日和衣睡。一般听雨一般秋。不信今年人比去年愁。
因北游者寄峨眉家先生先生曾宰建之浦城故末章及之二首 其一
谢翱（宋代）

灵关高缥缈，缥缈出曾城。其上盘紫云，倏忽牛马形。

交青不栖树，浴彼清泠泓。唯有孤鸑鷟，衔命此山灵。

迎风溯寥廓，杳杳西北征。羽毛中道折，六月霜霰零。

回首灵关云，泪下如悬缨。
短歌寄厉三叶十八七章 其六
姚燮（清代）

我欲东浮析木，西登太行。波涛既不可以涉，深林密箐多豺狼，掷剑四顾神皇皇。

掩关高卧学处子，可怜明月县空房。
送林荆州归蓬莱
释绍昙（宋代）

蓬莱山翁抱仙骨，稳跨长鲸游八极。
玉壶深贮海山云，十载穷八归未得。
年业骨蜕壶倒空，长鲸又化为苍龙。
了无一物可依倚，卷舒出没云无踪。
而今返旆蓬莱去，直欲追寻赤松子。
与渠击碎大还丹，为渠塞断长生路。
示之肘后符，佛魔敛袵龙蛇趋。
授之不传诀，珊瑚枝枝撑著月。
阿呵呵，胸次风流和几何，
我分岩扃饱黄独，佳音听取到烟萝。
如梦令
苏轼（宋代）

为向东坡传语。人在玉堂深处。别后有谁来，雪压小桥无路。

归去。归去。江上一犁春雨。
丹阳怀古
邵彪（宋代）

故里诗人去，湖山最寂寥。
草深张祜宅，花暗许浑桥。
凤髓何时续，蓬萍触处飘。
鸿冥杳难及，霜鬓两萧萧。
黄茶
释居简（宋代）

官焙曾看白玉花，不知黄玉在山茶。浅欺罗柳香仍烈，轻压荼蘼净弗瑕。

著露未晞才半萼，倚曛欲透忽全葩。月团已属卢仝赋，别调何妨记物华。
合欢诗五首 其四
杨方（魏晋）

飞黄衔长辔，翼翼回轻轮。俯涉渌水涧，仰过九层山。

修途曲且渌，秋草生两边。黄华如沓金，白花如散银。

青敷罗翠彩，绛葩象赤云。爰有承露枝，紫荣合素芬。

扶疏垂清藻，布翘芳且鲜。目为艳彩回，心为奇色旋。

抚心悼孤客，俯仰还自怜。歭𣦠向壁叹，揽笔作此文。
换骨骰
王哲（金朝）

幼慕清闲，长年间、便登道岸。上高坡细搜修练。遇明师，授秘诀，高开片段。堪赞。真性灵灿灿。也兀底。功行只全，占逍遥、出尘看玩。睹长天、化成仙观。向云中，有一个，青童来叫唤。风汉。凡骨骰换换。
小立
释圆悟（宋代）

小立当清晓，一筇吟影孤。
兰香和雾湿，竹老带藤枯。
野水流将合，春山淡欲无。
雨晴犹未卜，劳尔鹁鸠呼。
减字木兰花 题孙蘋桥画木兰从军图
陈嘉（清代）

弓刀结束。戎装貌出人如玉。单骑从征。也学男儿愿请缨。

嗟嗟奇事。深闺姓氏垂青史。绝塞冰天。只比看羊少七年。
送恭叔赴海门尉端叔约同过湘西酌别四首
赵蕃（宋代）

入自芝兰室，重之珠玉渊。
一官从草草，万卷本便便。
对镜平多垒，閒郊辟废田。
尉曹应事少，宾友定谁延。
病愈二首
苏辙（宋代）

学道虽云久，沉奇竟未除。
炎烝度三伏，晻暧觉中虚。
嘉谷不自长，荒榛终费锄。
何辞用兰石，梨枣得扶疏。
留别再赋四首 其三
宋登春（明代）

天地蘧□庐，何人不是客。浮云本无心，游子念将夕。
行役一首
韦骧（宋代）

浮梁跨寒溪，出郭十馀里。暝投僧舍宿，月影清如水。

剪烛吏人退，孤坐俄隐几。逡巡念岁月，彫疏惊鬓齿。

少学虽自勇，壮行何不伟。胡为浪奔走，岂足称使指。

许国徒有心，归田尚无拟。徘徊仕路间，老大良可耻。

气弱不耐饮，诗多常累纸。一吟聊破闷，再咏渐辏理。

以及百千言，往往不能已。且以养情性，固非争绮靡。

此乐非丝竹，美听不在耳。纡郁得以纾，易直油然起。

所以驱驰中，冥搜未尝弛。今宵幸夷旷，似匪尘纷迩。

悠悠万感集，销烁欲何以。遂为行役篇，篇成姑自喜。

挥毫复吟讽，若与嘉宾比。疏泉以养泉，所益不在彼。

蛟蚓间相杂，要之适吾己。傥或不吾知，奚恤讥狂斐。
呈李书史四首 其四
王梦应（宋代）

水叶雪花正可人，陌头客子剑生鳞。千年风致未尽歇，如此溪山有弃民。
念奴娇
郑觉齐（宋代）

卷帘酒醒，怕无言、慵理残妆啼粉。记绾同心双绣带，珠箔青楼花满。琢玉传情，断金订约，总是愁根本。谁知薄幸，肯于长处寻短。

旧日掌上芙蓉，新来成刺，变却风流眼。自信华年风度在，未怕香红春晚。恩不相酬，怨难重合，往事冰澌泮。分明诀绝，股钗还我一半。
蔡梅边挽诗二首
陆文圭（元代）

忆昔艰难共避兵，转于贵赋见交情。
长江一水分南北，异姓两家真弟兄。
回首忽惊人世换，伤心敢负岁寒盟。
空亭花月如春梦，惟有清溪一带横。
古怨别
孟郊（唐代）

飒飒秋风生，愁人怨离别。
含情两相向，欲语气先咽。
心曲千万端，悲来却难说。
别后唯所思，天涯共明月。
题县八景 其五 贞山雨霁
卢宅仁（明代）

城南有名山，壁立秀而整。峥嵘摩九霄，形胜雄一境。

傍连千岁峰，西揖百僚岭。巨镇当离维，人文永彪炳。
肉食
陆游（宋代）

平生爱枯淡，老病未免肉。
杀戒苦难持，贪境则易熟。
鄙夫五鼎少，达士一瓢足。
纷纷刀机间，断者岂复续。
习闻谓当然，乍见可痛哭。
长安多贵人，得此试一读。
答青山阁见寄
胡仲弓（宋代）

诗人无俗事，侵晓访僧居。
山近市声远，楼空松影虚。
耕云虽有地，种药恐无锄。
但学观心法，何须课佛书。
松轩为任廷芝题
徐溥（明代）

幽人结屋青山下，种得长松三百馀。启蛰苍龙上霄汉，引雏白鹤到阶除。

四檐云气长垂幕，一榻秋声可读书。我亦平生羡弘景，买山何日与同居。
石室
释文珦（宋代）

石室静而深，青山迭相映。
且无笼槛羁，颇适猿鸟性。
外物俱弃捐，仙尘亦清净。
人莫来扣门，惊回老僧定。
寄山僧
赵嘏（唐代）

云里幽僧不置房，橡花藤叶盖禅床。

朝来逢著山中伴，闻说新移最上方。
送同年伊翕庵中丞巡抚云南 其二
王士祯（清代）

柏台新命帝亲除，重译西南罢羽书。雒将朱鸢皆内属，越人黄屋竟何如。

赐来天厩飞龙马，行避中丞赤棒车。荒服祇今劳睿虑，要令绝域化耕锄。
湘桥钓师图为黄大使若济题
姚燮（清代）

腰解鹿卢剑，手持珊瑚竿。梦骑玉龙背，濯发天河寒。

珠江十里玉鸯窟，万柄琵琶水烟阔。何如一舸荔枝滩，醉脱红衣卧霜月。
闷歌行十二首
杨万里（宋代）

船上犹余一日粮，湖心粮尽籴何乡。
仙家辟谷从谁学，明日无炊即秘方。
再登隐天阁
卢襄（宋代）

好在沧州趣，青蘋入眼多。落红随水尽，啼鸟奈春何。

生事诗千首，功名印几窠。如何唤禅伯，软语坐盘陀。
北第洛花新开
韩琦（宋代）

移得花王自洛川，格高须许擅春权。管弦围簇生来贵，天地工春到此全。

绝艳好将金作屋，清香宜引玉飞钱。一声旧幕行云曲，醉斝争挥不论船。
谢池春 秋日寄怀远春弟
张玉珍（清代）

雁影横空，触忤情怀难说。记西窗、匆匆话别。盈盈秋水，渺行舟如叶。

剩凝眸、暮云千叠。

虚堂帘卷，不奈雨丝初歇。听蛩声、离心百结。年来憔悴，最深秋时节。

待归期、早梅如雪。
醉舞
陆游（宋代）

短帽簪花舞道傍，年垂八十尚清狂。茸茸胎发朝盈栉，炯炯神光夕照梁。

令尹阅人三仕已，太山在我一毫芒。药苗麦饭初何欠，全取愚儒百鍊刚。
萱草图为吴元玉题
倪谦（明代）

吴家堂前春日杲，光照幽兰与萱草。兰萱开作黄金花，母心忘萱颜不老。

阿母看花开寿眉，香风满座春昼迟。金鳌突兀出沧海，扶疏挂罥珊瑚枝。

花前称觞献阿母，膝下佳儿綵衣舞。佳儿已作水部郎，喜看禄养荣三釜。

佳儿与佳妇，日日娱堂前。萱花倚慈竹，色与兰争妍。

一片心如寸草微，仰视白日当空悬。阿母年年在，好花岁岁开。

慈颜比花花不如，秋霜不到堂中来。曾闻邹衍谷，吹律和气复。

何似君家寿域中，万汇融融光夺目，为母一奏长春曲。
柏林寺观李晋王画像歌
黄叔琳（清代）

沙陀怀古趋僧舍，驻马柏林还看画。素绡拂拭生辉光，神威凛凛须眉张。

红袍玉带结束好，唐季英雄一目眇。当时角立有朱三，百战干戈人易老。

国仇未复留遗恨，破碎山河安足问？庄明带剑左右立，锦囊盛矢受遗训。

谁欤写照妙入神，李家父子俱天人。鹰扬虎视空一世，经营惨淡传其真。

千载留贻归净域，世无别本须珍惜。卷图四壁起英风，想象沙场万人敌。
深秋
朱诚泳（明代）

霜寒金气重，落叶覆苍苔。万木俱萧索，黄花独自开。
古意二首
贺兰进明（唐代）

秦庭初指鹿，群盗满山东。忤意皆诛死，所言谁肯忠。

武关犹未皆，兵入望夷宫。为祟非泾水，人君道自穷。

崇兰生涧底，香气满幽林。采采欲为赠，何人是同心。

日暮徒盈把，裴回忧思深。慨然纫杂佩，重奏丘中琴。
閒居 其二
周长庚（清代）

且住为佳耳，乾坤此睫巢。远书三党滞，归梦十旬抛。

强舌艰蛮语，孤吟惹客嘲。诗囊忘手检，长挂白梅梢。
送程给事知越州
石牧之（宋代）

越绝江东第一州，邦人相庆得贤侯。
已知和气先春到，伫听欢谣混海流。
去醉湖山无贺老，坐吟风月揖浮丘。
此行定奉丁宁诏，更老归来侍冕旒。
当直偶题所见
宋祁（宋代）

凛序闲缇籥，轻寒著黼帷。仙盘迎日早，温树得霜迟。

风触趋朝佩，霞缠放仗旗。殿廊聊暴背，谁讶子云衰。
太常引·五云楼观日华东
元好问（金朝）

五云楼观日华东。看天上、建章宫。人海混渔龙。比自古、中原更雄。紫垣星月，禁阶灯火，朝马闹晨钟。一梦转头空。恍犹在、邯郸道中。
次韵九兄秋吟五首
苏泂（宋代）

不于乌鹊桥边见，定向笙箫鹤上逢。
淅淅萧萧到荷叶，今年秋不属梧桐。
甲寅立春夜雪
强至（宋代）

迎得新年送腊回，一朝生意动寒荄。
玉尘后夜笼金阙，元是春风带雪来。
破阵子
晏殊（宋代）

湖上西风斜日，荷花落尽红英。金菊满丛珠颗细，海燕辞巢翅金轻。年年岁岁情。

美酒一杯新熟，高歌数阕堪听。不向尊前同一醉，可奈光阴似水声。迢迢去未停。
诉衷情
高观国（宋代）

西楼杨柳未胜烟。寒峭落梅天。东风渡头波晚，一棹木兰船。

花态度，酒因缘。足春怜。屏开山翠，雨怯云娇，尽付愁边。